**PREDLOŽAK ZA SASTAVLJANJE TUŽBE**

**1. Adresa tužitelja, odnosno tužiteljice** (u gornjem lijevom kutu dopisa).

**2. Adresa suda kojem se upućuje tužba**.

Međubiskupijski sud prvoga stupnja u Đakovu

Strossmayerov trg 6

31000 ĐAKOVO

**3. Predmet:** Tužba za pokretanje parnice o ništavosti ženidbe

**4. Početak tužbe**.

Prečasni Sude!

 Tužbu podnosim ovom Međubiskupijskom sudu koji je mjerodavan, jer sam ženidbu sklopio(la) na području Đakovačko-osječke nadbiskupije.

* **Tužitelj(ica):** ime i prezime, dan, mjesec, godina i mjesto rođenja te župa krštenja; puna adresa (*ulica i broj, mjesto, telefon/mobitel, fax, e-mail…*);
* **Tužena strana:** ime i prezime, dan, mjesec, godina i mjesto rođenja; puna adresa (*ulica i broj, mjesto, telefon/mobitel, fax, e-mail*...).

**5. Ukratko odgovoriti na ova pitanja**:

- Kada i gdje ste sklopili crkvenu ženidbu?

- Kad su nastali problemi u Vašem braku, jeste li pokušali ići u bračno savjetovalište, odnosno je li izvršeno mirenje?

- Nakon što ste se razišli, tko je prvi pokrenuo brakorazvodnu parnicu? Je li stupila na snagu brakorazvodna presuda građanskog suda?

**6. Obrazloženje tužbe**.

- Koliko ste godina imali kada ste se prvi puta susreli, upoznali i zaljubili?

- Kako dugo ste hodali prije vjenčanja? Kakav je bio vaš odnos tijekom hodanja s obzirom na ljubav, zrelost, prepirke i svađe? Jesu li se pokazivali osjećaji prihvaćanja?

- Opišite svoju obiteljsku pozadinu (opisati eventualne probleme)! Opišite obiteljsku pozadinu Vašega bivšeg bračnog druga (opisati eventualne probleme)!

- Opišite svoj obrazovni i društveni život prije ženidbe!

- Jeste li naišli na neslaganja i teškoće u vrijeme zaruka? Opišite učestalost, jačinu i trajanje bilo kakvih poteškoća? Koje su vas okolnosti dovele do zaruka?

- Kako dugo ste hodali prije zaruka? Kako dugo je trajalo razdoblje zaruka? Jesu li zaruke ikada raskinute; ako da – zbog čega?

- Kakva je bila reakcija članova obitelji i prijatelja na Vaše zaruke? Je li se itko suprotstavljao Vašim zarukama, odnosno Vašoj budućoj ženidbi?

- Jeste li Vi ili zaručnik/zaručnica imali bilo kakvih sumnji ili oklijevanja prije vjenčanja? Opišite planove koje ste pravili glede stvaranja obitelji! Pojasnite Vaše shvaćanje ženidbe i kakva su bila Vaša stajališta jedno prema drugom u vrijeme sklapanja ženidbe?

- Jeste li pri izgovaranju ženidbene privole svjesno prihvatili bitna svojstva ženidbe: jednost (vjernost bračnom drugu) i nerazrješivost (doživotnost koja isključuje rastavu i ponovnu ženidbu) ili ste hinili (simulirali) ženidbenu privolu, odnosno jeste li svjesno i s pravom nakanom pristupili crkvenom vjenčanju?

- Jeste li se dovoljno poznavali prije sklapanja ženidbe? Jeste li ženidbu sklopili slobodno, svjesno i bez prisile ili velikog straha nanesenog izvana?

- Kako je svatko od Vas prihvatio ženidbene obveze koje su usmjerene k dobru ženidbenih drugova (Vaše zajedništvo, Vaš spolni život, obiteljske dužnosti, zaposlenje i financijske odgovornosti) te k rađanju i odgajanju potomstva (odgovorno roditeljstvo)?

- Kada su nastali prvi puta problemi u Vašem braku? Opišite narav i izrazitost poteškoća!

- Je li itko od vas dvoje tražio pomoć kod službenoga obiteljskog savjetnika, psihijatra ili obiteljskog liječnika, prije ili poslije ženidbe? Koja je bila narav poteškoća?

- Imate li još nešto dodati, što nije gore navedeno, a za Vas je osobito važno, primjerice neki podaci koje smatrate korisnima za obrazloženje tužbe.

**7. Uzroci i pravni temelj nevaljanosti odnosno ništavosti ženidbe**.

- Što je bio, po Vašem mišljenju, glavni uzrok propasti ženidbe?

- Koji je, prema Vašem mišljenju, pravni temelj nevaljanosti odnosno ništavosti ženidbe?

**8. Svjedoci.**

Navesti svjedoke koji znaju za spomenute razloge nevaljanosti ženidbe i koji će ih moći posvjedočiti na Sudu. Navesti njihove točne podatke: ime i prezime, adresu i telefon te u kakvom ste odnosu, kako bi ih Sud mogao pozvati u slučaju prihvaćanja Vaše tužbe. Neka se navedu barem tri svjedoka.

**9. Prilaganje dokumenata.**

 Ovoj tužbi prilažem neke dokumente (ukoliko ih ima) koji, po mojem mišljenju, mogu potrkijepiti moju tužbu (*navesti dokumente*).

**10. Završetak tužbe**:

 Na kraju molim Međubiskupijski sud prvoga stupnja u Đakovu da razmotri moju tužbu, da je prihvati te pokrene parnicu o ništavosti ženidbe.

U (*mjesto, dan, mjesec, godina*)

 *Vlastoručni potpis tužitelja/tužiteljice*

**U prilogu dostavljam:**

1. vjenčani list iz župe vjenčanja (*original*);
2. krsni list tužitelja/tužiteljice (*original*);
3. presliku presude brakorazvodne parnice Općinskog suda;
4. eventualnu dokumentaciju koja bi mogla pojasniti samu tužbu (zdravstvenu, psihijatrijsku, sudsku, policijsku…).

Sudski troškovi parnice u prvome stupnju iznose 2.000,00 kuna. Ukoliko u parnici sudjeluje i vanjski stručni suradnik psiholog/psihijatar, troškovi parnice mogu biti i do 2.800,00 odnosno 3.600,00 kuna.